Il-Malta Arts Festival se jissokta b’kunċert uniku bil-bidu tal-ġimgħa d-dieħla. Il-kompożitur Ruben Zahra se jingħaqad mal-ensemble Olandiż, Windstreken, li l-muzika tagħhom hija taħlita ta’ medjevali u klassiku b’elementi wkoll mill-Indja u l-Afrika ta’ Fuq. Il-kompożitur Malti Reuben Zahra ikkompona uħud mis-siltiet mużikali li se jinstemgħu waqt il-kunċert fejn se jintużaw ukoll strumenti Maltin bħaż-żaqq u ż-żummara. Kunċert b’taħlita unika ta’ jazz klassiku mal-improvizzazzjoni spontanja ta’ elementi ta’ mużika medjevali, kontemporanja, Indjana u mill-Afrika ta’ Fuq. Is-sala Robert Sammut fil-Furjana se tinbidel f’tiżwiqa ta’ ħsejjes uniċi fosthom strumenti tradizzjonali Maltin mal-jazz li jagħġen elementi mużikali mill-preistorja sal-elementi futuristiċi. Ruben Zahra jispjega li l-karatteristika unika ta’ dan il-kunċert bis-sehem tal-ensemble Olandiż, Windstreken, hi l-mod kif qed jitħalltu l-istrumenti mużikali, ħamsa differenti li normalment ma jdoqqux flimkien iżda li għal dan il-proġett qed jingħaqdu flimkien. Qal li dan l-ensemble huma magħmul minn 4 elementi – li huma saxophone u flout – orgni tal-knisja – għalhekk se tintuża sala Robert Sammut, u strument għarbi; perkussjoni u anki ċello. Il-kunċert li se jsir fit-tnejn u għoxrin ta’ Lulju.